Ny undersøgelse viser, at skoleansatte har brug for vejledning til at hjælpe elever med type 1-diabetes. Derfor lancerer de fem regionale Steno Centre nu i fællesskab en ny vidensportal målrettet grundskoler.

Mange voksne har svært ved at passe deres diabetessygdom. Hvis du så er skolebarn, er opgaven bestemt ikke nemmere. Det kender 11-årige Jonas Svendsen fra Østervrå udmærket til. Han har type 1-diabetes, og da han som 6-årig begyndte i børnehaveklassen i Østervrå, oplevede Jonas’ mor Jane Svendsen en dreng, der var utroligt træt og uoplagt. Og der gik ikke længe, før den sygeplejerskeuddannede mor mistænkte, at han havde fået type 1-diabetes. – Jonas begynde at tabe sig, og der var mange indikationer på, at der var noget galt. Derfor fik jeg målt hans blodsukker, og da måleapparatet ikke kunne måle det, stod det klart, at han havde diabetes, siger Jane Svendsen. Kort efter blev den 6-årige dreng indlagt på Regionshospital Nordjylland i en længere periode. Her blev Jonas og familien klogere på sygdommen. Målte blodsukker hvert frikvarter Da Jonas Svendsen igen skulle begynde i skole, var det med moren som sygepasser i alle frikvarterer. – Jonas kendte jo ikke meget til sygdommen, og det kan man heller ikke forvente af en 6-årig. Da der ikke var kompetencer på skolen til at hjælpe ham, følte jeg, at det var nødvendigt, at jeg stod for at behandle ham. Jeg var i en lang periode forbi ham ved hvert frikvarter for at måle blodsukkerniveauet og eventuelt give ham insulindoser, lyder det fra moren, som tilføjer, at sønnen gennem årene er blevet meget bedre til at håndtere sin sygdom selv. - I dag kan jeg holde øje med blodsukkerniveauet på afstand via telefonen. Dermed er det ikke på samme måde en ressourcekrævende og kompleks opgave i hverdagen, forklarer Jane Svendsen. Ny guide skal hjælpe Jane Svendsen oplevede ikke, at de ansatte havde kompetencer til at hjælpe sønnen Jonas. En ny undersøgelse bakker også op om, at lærere og pædagoger ikke nødvendigvis kender ret meget til type 1-diabetes. – Vi har i en ny undersøgelse sat diabetes under lup blandt 524 danske grundskoler, og de første delresultater viser, at ansatte i over en tredjedel af skolerne ikke føler sig godt nok klædt på til at hjælpe de elever, der har type 1-diabetes, siger overlæge Anette Andersen fra Steno Diabetes Center Aarhus. Derfor lancerer de fem regionale Steno Diabetes Centre nu vidensportalen 'Diabetes i Skolen'. Portalen giver let adgang til viden om type 1-diabetes, og hvordan sygdommen påvirker børnenes skoledag - og guider de skoleansatte til at håndtere de situationer, der kan opstå, hvis et barn eksempelvis får for højt blodsukker eller glemmer at tage sin insulin. Det kan nemlig få konsekvenser for barnet, hvis der ikke holdes styr på sygdommen. – Barnet kan opleve ubehag, afhængig af om blodsukret bliver for lavt eller for højt. Det kan nedsætte barnets koncentrationsevne og humør og dermed påvirke kvaliteten af skolegangen, siger overlæge fra Steno Diabetes Center Nordjylland, Ann-Margrethe Rønholt. I Steno Diabetes Nordjylland glæder de sig over lanceringen, men de er også realistiske. – En vidensportal løser selvfølgelig ikke hele problemet, men den er et supplement til de allerede eksisterende tilbud til skolerne og et bidrag til at styrke de skoleansattes viden og kompetencer omkring diabetes. Vi håber, at den kan være med til at give både skoler, børn og forældre en større tryghed i løbet af skoledagen, siger centerdirektør Poul-Erik Jakobsen fra Steno Diabetes Center Nordjylland. - Forventer ikke, ansatte er eksperter Jane Svendsen håber, at vidensportalen, Diabetes i Skolen, kan opmuntre flere på skolerne til at få en større viden om type 1-diabetes hos børn. For ifølge den nordjyske mor er det bekymrende, at børn med diabetes skal bruge så mange timer af hverdagen et sted, hvor de potentielt set ikke kan få hjælp til at styre en sygdom, der i værste fald kan være livstruende. – Jeg forventer ikke, at de ansatte på skolen skal være diabeteseksperter, men det ville være rart, hvis der blandt Jonas’ primære voksenkontakter i de første skoleår havde været en grundlæggende viden om hans sygdom, forklarer Jane Svendsen.